– Jeg er fremdeles ganske høyt oppe, og hendene mine skjelver, sier Ellen Bruusgaard.

Lørdag var hun sammen med ektemann Halvor Harbitz og sønnen Martin på fisketur nord for Tromsø.

Fra dårlig stemning til monsterkveite

Bruusgaard, opprinnelig fra Lier i Buskerud, kan telle på en halv hånd hvor mange ganger hun har fisket – og har aldri heller sett en kveite i levende live.

Slik beskriver hun gårsdagens fisketur:

– Selve fisketuren startet ganske dårlig og vi mistet noen av de beste krokene våre helt i starten. Så spiste vi lunsj, og etter at vi satte i gang igjen var jeg sikker på at jeg hadde satt kroken fast i bunnen.

Fisken er nesten to meter lang. Foto: Martin Harbitz

– Men så plutselig skjøt snøret fart utover, og det var knapt jeg klarte å holde igjen.

Rev seg løs fra krokene

Deretter startet den halvannen time lange kampen mot fisken. Familien ble nødt til å kjøre etter kveita med båten. Fisken var så sterk at det ikke var mulig å få den opp til overflaten.

– Etter rundt 40 minutter klarte vi å få den til overflaten for første gang. Vi forsøkte å kjøre noen store haikroker inn i buken på den for å dra den om bord, men den rev seg løs fra krokene og forsvant ut i havet igjen, sier Bruusgaard.

– Jeg lå i båten og holdt meg fast. Etter hvert klarte min far å sette en kniv i fisken, og etter 30 minutter merket vi at den begynte å gi opp. Da var det bare å gå mot land og dra fisken opp i fjæra, sier Martin Harbitz.

Kan kjøpe kveite neste uke

En lokal fiskehandler har nå kjøpt kveita, men hadde ikke stor nok vekt lørdag kveld til å veie fisken.

Det var denne kroken kveita beit på. Foto: Martin Harbitz

– Jeg er 1,68 meter høy og etter at jeg la meg ned ved siden av kveita fant vi ut at den er rundt 1,90 meter lang, forteller Bruusgaard.

– Når gikk det opp for deg at du hadde en kjempekveite på kroken?

– Min sønn sa umiddelbart at dette måtte være en stor kveite. Jeg har jo aldri sett en levende kveite før, så jeg har jo ikke noe forhold til fiskens størrelse. Jeg så den nede i dypet og tenkte: Den er vel mellom 15 og 20 kilo.

– Blir det nye fisketurer med det første?

– Det er noe som heter nybegynnerflaks og godt «kveitehaill». Først nå i dag begynner det å gå opp for meg hvor stor denne fisken er – spesielt når vi ser hvordan andre folk som har hjulpet oss med å få fisken opp i butikken har reagert.